
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 01.03.2011                                                                                                                                                                                                                                  PL-x 18/2011


     R A P O R T  
asupra 
proiectului de Lege privind exercitarea profesiei de expert criminalist privat, înfiinţarea, organizarea şi funcţionarea 
Colegiului Experţilor Criminalişti din România
         În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere în fond, cu proiectul de Lege privind exercitarea profesiei de expert criminalist privat, înfiinţarea, organizarea şi funcţionarea Colegiului Experţilor Criminalişti din România, trimis cu adresa nr. PL-x 18 din               1 februarie 2011, înregistrată sub nr.31/44 din 2 februarie 2011.
Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 
     Senatul, în calitate de primă Cameră sesizată, a adoptat proiectul de lege în temeiul dispoziţiilor art. 75 alin. (2) teza a III-a din Constituţia României, republicată.

Consiliul Legislativ a avizat favorabil iniţiativa legislativă, conform avizului nr. 782 din 21 iunie 2010.
Guvernul, prin punctul de vedere transmis cu adresa nr. 2366 din               9 septembrie 2010, nu susţine adoptarea acestui proiect de lege.

Comisia pentru apărare, ordine publică şi siguranţă naţională a avizat negativ iniţiativa legislativă, conform adresei nr. 32/18 din 8 februarie 2011.

Comisia pentru muncă şi protecţie socială a avizat negativ proiectul de lege, conform adresei nr. 27/28 din 21 februarie 2011.
Comisia pentru egalitate de şanse pentru femei şi bărbaţi a avizat favorabil iniţiativa legislativă, conform adresei nr. 37/76 din 22 februarie 2011.


Proiectul de lege are ca obiect de reglementare instituirea cadrului legal necesar pentru exercitarea profesiei de expert criminalist privat, precum şi înfiinţarea, organizarea şi funcţionarea Colegiului Experţilor Criminalişti din România.

În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice au examinat iniţiativa legislativă susmenţionată, în şedinţa din  1 martie 2011. 
La dezbaterea proiectului de lege au participat, în calitate de invitaţi, din partea Ministerului Justiţiei, doamna Lidia Barac - secretar de stat, din partea Institutului Naţional de Expertize Criminalistice, doamna Marinela Chivu – director şi domnul Grigoraş Betiu – director adjunct, din partea Asociaţiei Criminaliştilor din România, doamna Mariana Bistriceanu şi domnul Gheorghe Păşescu şi domnul profesor universitar doctor Lucian Ionescu.

Cu prilejul dezbaterilor, membrii Comisiei au constatat că propunerea legislativă nu se justifică pentru următoarele considerente:

· Din analiza acestei iniţiative legislative nu reiese care este raportul dintre dispoziţiile prezentului proiect de lege şi dispoziţiile OG nr. 75/2000 privind autorizarea experţilor criminalişti, care pot fi recomandaţi de părţi să participe la efectuarea expertizelor criminalistice, act normativ care nu este supus niciunei intervenţii legislative prin prezentul proiect de lege;

· Pe de altă parte, potrivit dispoziţiilor art. 1 alin. (2) din această iniţiativă legislativă, Colegiul Experţilor Criminalişti din România „reglementează modul de organizare şi autorizare a tuturor experţilor criminalişti din România.” Având în vedere aceste considerente, dispoziţiile cuprinse în OG nr. 75/2000 referitoare la autorizarea experţilor criminalişti care pot fi recomandaţi de părţi să participe la efectuarea expertizelor criminalistice nu sunt nici modificate, nici abrogate, astfel încât se poate conchide că autorizarea experţilor criminalişti se va realiza, în continuare, şi de către Ministerul Justiţiei;

· Mai mult decât atât, în procedură legislativă există deja o iniţiativă legislativă adoptată de Camera Deputaţilor şi aflată în dezbaterea Senatului               (PL-x 590/2010), care vizează reformarea sistemului prin modificarea şi completarea reglementării actuale în materie, în sensul definirii noţiunii de liberalizare a regimului de efectuare a expertizei, permiţându-se astfel experţilor independenţi autorizaţi să efectueze expertize criminalistice în cadrul procedurilor judiciare.

În urma examinării iniţiativei legislative şi a opiniilor exprimate de către membrii Comisiei şi de către invitaţi, s-a hotărât, cu unanimitate de voturi, respingerea proiectului de Lege privind exercitarea profesiei de expert criminalist privat, înfiinţarea, organizarea şi funcţionarea Colegiului Experţilor Criminalişti din România.
 Din numărul total de 26 membri ai Comisiei juridice, de disciplină şi imunităţi au participat la dezbateri 14 deputaţi.

 În raport cu obiectul şi conţinutul său, proiectul de lege face parte din categoria legilor organice. 
                            PREŞEDINTE,                                      SECRETAR,                                                                 

                             Daniel BUDA                             Gabriel ANDRONACHE          
      Şef serviciu,

  Nicoleta Grecu

